Korporativne komunikacije

Avenija V. Holjevca 10

10002 Zagreb

Tel.: 01 6450 406

Fax: 01 6452 406

**PRIOPĆENJE**

**INA otkupila Enijev udio u plinskim poljima u sjevernom Jadranu**

* **INA je kupnjom kompanije Eni Croatia BV postala stopostotni vlasnik i samostalni operator hrvatskih odobalnih eksploatacijskih područja Sjeverni Jadran i Marica**
* **Inine rezerve povećat će se za 4,3 milijuna barela ekvivalenata nafte, a dnevna proizvodnja prirodnog plina za 380.000 m³**
* **Investicija Ini otvara priliku za nova ulaganja s ciljem povećanja proizvodnje plina na odobalnim poljima**
* **Ovo je prvi put da je INA samostalni operator na nekom od odobalnih područja**
* **Ovom investicijom INA potvrđuje svoju opredijeljenost za investiranje i razvoj istraživanja i proizvodnje nafte i plina u Hrvatskoj**

**Zagreb, 20. lipnja 2018. – INA je kupila Enijevu kompaniju Eni Croatia BV preko koje je talijanska energetska kompanija sudjelovala u zajedničkom projektu proizvodnje plina na hrvatskim odobalnim eksploatacijskim područjima Sjeverni Jadran i Marica.**

Tim potezom INA će povećati svoje sigurne i vjerojatne rezerve za 4,3 milijuna barela ekvivalenata nafte (boe) i povećati proizvodnju ugljikovodika u 2018. za oko 2.500 boe na dan, odnosno gotovo 380.000 m³ plina na dan. Prilikom svečanog potpisivanja ugovora u Upravnoj zgradi Ine u Zagrebu predsjednik Uprave Ine Zoltán Áldott zahvalio je predstavnicima Enija na 18 godina uspješne suradnje u ovom projektu te je izjavio: *„U posljednjih deset godina pretvorili smo Inu u niskozaduženu i financijski stabilnu kompaniju. INA sada ima snage za nove velike investicije koje će joj osigurati održivi rast. Strategija kompanije jest obnova rezervi i porast proizvodnje ugljikovodika. Ova investicija dobar je korak u našim nastojanjima da povećamo domaću proizvodnju, a za značajniji rast svojih rezervi spremni smo i za akvizicije u inozemstvu.“*

Koncesije koje će INA samostalno voditi sastoje se od osam plinskih polja na eksploatacijskom području Sjeverni Jadran i dvaju plinskih polja na eksploatacijskom području Marica, a smještene su u područjima gdje je dubina mora od 40 do 70 metara. Na poljima se proizvodi prirodni plin s velikim postotkom metana, zbog čega ga nije potrebno dodatno obrađivati, već se može nakon dehidriranja komprimirati u opskrbni sustav. *„Koncesije koje INA preuzima nalaze se u poznatom nam geološkom i tehničkom okruženju, na domaćem su tržištu i imaju relativno nizak stupanj rizika. To Ini otvara priliku za nova ulaganja u razradu polja na moru bez potrebe za provođenjem novih skupih istraživanja. Cilj nam je povećanje proizvodnje kako bismo ublažili trenutačne trendove uzrokovane prirodnim padom proizvodnje uslijed starosti polja“*, izjavio je Tvrtko Perković, Inin operativni direktor Istraživanja i proizvodnje.

Ugovor je u ime talijanske energetske kompanije Eni potpisao Luigi Piro, Enijev izvršni potpredsjednik za centralnu i južnu Europu, a događaju je prisustvovao i ministar zaštite okoliša i energetike Tomislav Ćorić, koji je izjavio: „*Čestitam Ini i Eniju na uspješnoj suradnji te Ini na ovoj akviziciji. S obzirom na to da se domaće rezerve ugljikovodika povećavaju za 4,3 milijuna barela ekvivalenata nafte, to ujedno znači i pozitivan iskorak za domaći energetski sektor koji će doprinijeti povećanju energetske neovisnosti Republike Hrvatske. Vjerujem da će daljnji koraci Ine ići u tom smjeru i u budućnosti.“*

INA će početi samostalno upravljati eksploatacijskim područjima Sjeverni Jadran i Marica nakon ispunjenja svih ugovornih uvjeta, uključujući i odobrenja tijela za tržišno natjecanje, što se očekuje u sljedećim mjesecima, nakon čega će sav proizvedeni plin s eksploatacijskog područja Sjeverni Jadran biti usmjeravan prema opskrbnom sustavu Hrvatske. Proizvedeni plin s eksploatacijskog područja Marica nastavit će se transportirati prema Italiji s obzirom na to da to područje nije povezano s opskrbnim sustavom Hrvatske. INA i Eni zbog toga su potpisali Ugovor o prodaji plina s navedenih polja.

INA će tako po prvi put u svojoj povijesti biti samostalni operator na nekom od odobalnih eksploatacijskih područja u zemlji i inozemstvu. Ovom investicijom INA potvrđuje svoju opredijeljenost za investiranje i razvoj istraživanja i proizvodnje nafte i plina u Hrvatskoj.

Pogledajte [video](https://www.youtube.com/watch?v=jJqbcYwd92Q).

[Dodatne informacije](https://www.ina.hr/UserDocsImages/dokumenti/20_6_eni%20preskit.pdf)

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu kompanije INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte RN Rijeka i RN Sisak, dok se regionalna maloprodajna mreža sastoji od 495 maloprodajnih mjesta u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel.: 01 6450 552 | Fax: 01 6452 406 | @: [pr@ina.hr](mailto:pr@ina.hr)